### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

EUD til alle er et projekt støttet af bl.a. den Europæiske Socialfond og af regionale udviklingsmidler. Projektet løber fra oktober 2019 til december 2022 og har målet at få flere elever til at kende, starte på og gennemføre en erhvervsuddannelse. Materialet er udviklet i et tæt samarbejde mellem folkeskolelærere og undervisere fra erhvervsskolerne og er ved at blive afprøvet på flere skoler i [adresse]. Materialet består af en bred vifte af forløb med mulighed for at integrere praksisnære og praksisorienterede arbejds- og læringsformer, i en normal skoledag. Indtil videre har der været positive tilbagemeldinger om projektet og efterspørgslen på materialet har været stor.

Forløbene understøtter den erhvervspakke, som blev vedtaget i Budgetforliget 2021. I denne står der bl.a., at de erhvervsfaglige uddannelser i [adresse] skal styrkes markant, for at få flere til at gennemføre en erhvervsuddannelse. EUD til alle understøtter denne målsætning ved at bygge bro mellem folkeskolen og erhvervsuddannelserne og introducere disse uddannelser til flere elevgrupper, hvorfra nogle enten kan inspireres til en anden retning end Universitetet, eller løftes fra en mulig fremtid som ufaglært. Projektet udløber dog ved udgangen af 2022 og kræver videre finansiering, hvis der skal blive tale om en langsigtet strategi. Det Konservative Folkeparti ønsker at videreføre projektet kommunalt og gerne i samarbejde med Region Midtjylland.

Forslag

Det foreslås derfor, at:

1) EUD til alle modtager økonomiske støtte fra 2023 og frem, til at videreføre projektet i [adresse].

2) Børn og Unge tager kontakt til Region Midtjylland for at høre mere om mulighederne for et partnerskab omkring den økonomiske ramme til projektet.

3) Projektet evalueres i 2025, for at dokumentere, om der er en effekt på ansøgere til erhvervsuddannelserne i [adresse].

Finansiering

Forligspartierne bag budget 2021 har vedtaget at afsætte 3 mio kr årligt, til at styrke det igangværende samarbejde mellem erhvervslivets parter, erhvervsskolerne og [adresse], med henblik på at styrke samarbejdet mellem folkeskolen og erhvervsuddannelserne. Det foreslås, at videreførelsen af EUD for alle, finansieres af de 3 mio kr. Alternativt ønskes der afsat midler fra eventuelt økonomisk råderum.

Kilder

https://www.rm.dk/regional-udvikling/fremtidssikrede-uddannelser-og-kompetenceloft/for-ud dannelsesinstitutioner/socialfondsprojekter/eud-for-alle/

På vegne af byrådsgruppen for Det Konservative Folkeparti.

Emilie Mikkelsen